Daňového poradcu robím prakticky od roku 1990. Spolupracujeme pri tom s účtovníkmi firiem, kontrolujeme ich prácu, preverujeme správnosť výkazníctva, podávame v ich mene veci na daňový úrad. Vždy RIADNE a VČAS. Zároveň. Inak by nás neminula sankcia od úradu a klienta.

V poslednej dobe som sa stretol opakovane s novým fenoménom – účtovník ktorý robí nekvalitne alebo nerobí vôbec svoju prácu. Nerobí ju RIADNE a VČAS. V rozopre s tým, čo logicky čakáva jeho klient, odberateľ. Klient nechce prácu RIADNE alebo VČAS, on ju potrebuje VČAS a RIADNE zároveň. Keď je urobená dobre ale nie je to VČAS, nie je urobená RIADNE.

Ak sa s porušením „RIADNE“ stretnem u starého účtovníka ktorý má už pomaly dôchodkový vek, poviem si že už je unavený alebo má toho veľa a už na to nestačí, mal by sa s niekým o prácu podeliť.

Ale ako sa vyrovnať s tým keď takto koná mladík, možno tridsiatnik?

Ak sa stretnete s účtovníkom ktorého priezvisko má niečo spoločného s folklórom, ktorý to s účtovaním myslel isto vážne, lebo si založil aj spoločnosť s neslovenským menom ktoré je kombináciou farby a živočícha zo zvieracej ríše, dajte si naň pozor.

V priebehu roka začal za spoločnosť ktorá normálne žila, produkovala a fakturovala na daňový úrad podávať kontrolné výkazy, ktoré obsahovali len jeden riadok. Pritom v tomto výkaze sa majú nachádzať po riadkoch všetky prijaté aj vystavené faktúry plus sumárne hotovostné nákupy. A opakujem, za spoločnosť podal každý mesiac v kontrolnom výkaze jediný riadok.

Samozrejme že sa to dostalo do hľadáčika kontrolných orgánov.

A tak sme ho vyzvali, aby nám dal doklady, aby sme ich mohli predložiť ku kontrole. Prisľúbil že prinesie celý rok, nakoniec priniesol len dva mesiace, lebo na dokončenie roka potrebuje ešte víkend. A tak odišiel. Po víkende tvrdil že to nestihol... Po pár dňoch nátlaku a nervozite kontrolných orgánov z neho vypadlo, že nemá za daný rok uhradenú faktúru a preto nič nevydá, pokiaľ tá faktúra nebude zaplatená.

Tento akože účtovník (hovorme mu aj folklorista) mal toľko drzosti, že klientovi účtoval spracovanie účtovníctva v cenách podľa zmluvy vrátane aj akejsi optimalizácie. Namiesto toho aby sklopil uši, odovzdal všetko čo urobil aj keď veľmi neskoro a dúfal že sa to zaobíde bez sankcií zo strany klienta.

Nie, náš folklorista je ako malé decko v obchodnom dome ktoré leží na zemi, hádže sebou a kričí na mamu že chce zmrzlinu. Kope okolo seba v domnienke, že je na koni.

Netuší, že si zavaril na horúcu kašu ktorú bude musieť zhltnúť. Ide na neho trestné oznámenie...

Takže milí majitelia firiem. Dávajte si pozor na to, komu zverujete účtovníctvo. Môže sa Vám stať, že napriek tomu že ste účtovníkovi odovzdali doklady a právo podpisovať elektronicky doklady na daňovom úrade, on sa na Vaše doklady vykašle, bude podávať nezmysly a ešte mu za to aj budete platiť. A možno sa k tým originálom aj nedostanete, pokiaľ mu nezaplatíte za to, čo pre Vás neurobil vôbec alebo to neurobil RIADNE a VČAS(zároveň).

Jediná šanca je prevencia. Vedieť s kým máte do činenia už na začiatku. Žiadajte účtovníka nech Vám kontrolné výkazy a priznanie posiela každý mesiac spolu s príkazom na úhradu dane, nech viete, aké údaje vykazuje a pravdepodobne odchádzajú na úrad.

Inak Vám hrozia komplikácie a náklady na skutočne RIADNE účtovníctvo možno budete hradiť ešte raz normálnemu účtovníkovi po tom, čo sa toho svojho akože účtovníka zbavíte. Nakoniec, účtovníctvo by Vám malo slúžiť na riadenie firmy, jej poznanie. Ak ho neviete čítať, naučíme Vás to.

Tibor Karlik, CEO EkonServis k.s., daňový poradca, 8/2018